
Til

udvalgets medlemmer og stedfortrædere

MEP’ere truer med at afgive en negativ udtalelse om Nicetraktaten og udvidelsen 

Tre prominente medlemmer af Europa-Parlamentets forfatningsudvalg truede på et møde den 21. november den franske europaminister Pierre Moscovici med, at Europa-Parlamentet vil vende tommelfingeren nedad til Nicetraktaten og eventuel til udvidelsen, hvis ikke man i det mindste får indført en reference til EU’s grundrettighedscharter i EU-traktatens artikel 6, stk. 2 på topmødet i Nice. Truslerne kommer fra medlemmer af Europa-Parlamentet to største grupper Den Socialistisk Gruppe(PSE) og Det Europæiske Folkeparti (PPE/DE) og talte blandt andet Parlamentets ene observatør på regeringskonferencen Dimitrios Tsatsos og Jo Leinen fra den socialistiske gruppe samt Ursula Schleicher fra Det Europæiske Folkeparti.

For en ordens skyld skal det her bemærkes, at Europa-Parlamentet ikke har nogen traktatmæssig vetoret overfor traktatændringer. Til gengæld skal Parlamentet godkende optagelsen af nye lande i EU
. 

Europa-Parlamentet afgiver udtalelse om regeringskonferencen umiddelbart inden Nice-topmødet på minisessionen i Bruxelles onsdag den 29. november samt i december efter Nice-topmødet om den endelige Nicetraktat. Udkastet til november-udtalelsen, som forfatningsudvalget vedtog onsdag den 21. november, rummer dog ikke den samme skarpe advarsel som de tre medlemmer fremsatte på udvalgsmødet. I stedet fastslås det i udtalelsen, at Parlamentet i sin udtalelse efter Nice ”på en gang vil tage højde for Parlamentets grundlæggende krav til den institutionelle reform og risikoen for at resultatet ikke kan garantere en succesfuld udvidelse”. Hvordan Parlamentet præcis vil tage højde for en ”fiasko” i Nice, siges der ikke noget om i udtalelsen.

Frustration i Parlamentet over, at charter ikke kommer med i Nice

Udtalelserne blev fremsat i frustration over, at den franske europaminister umiddelbart forinden havde sagt, at der hverken vil komme en indførelse af charteret i EU-traktaterne eller en henvisning til charteret i TEU artikel 6, stk. 2 på denne regeringskonference, idet seks delegationer fortsat afviser det
. Ét land er ifølge Moscovici så uvilligt, at det er parat til at undlade at deltage i den højtidelige proklamation af charteret i Nice, hvis ikke man stopper disse ambitioner
. 

Europa-Parlamentets anden observatør på regeringskonferencen Elmar Brok mente ikke, at man skal give op så let, og opfordrede den franske rådsformand til at tage forslaget om en reference til charteret i art. 6, stk. 2 med på stats- og regeringschefernes afsluttende møde i Nice. Med lidt held kunne forslaget så komme til at indgå som et element i den afsluttende ”studehandel” på Nice-mødet, vurderede Brok.

Flertal for en lille Kommission – med ”udskudt loft”

Ifølge Moscovici er der nu flertal blandt medlemslandene for at acceptere idéen om et såkaldt ”udskudt loft” for Kommissionen, hvilket indebærer, at man allerede i Nicetraktaten beslutter sig for at sætte et loft over antallet af kommissærer, som så først træder i kraft på et senere tidspunkt, f.eks. i år 2010, i år 2015 eller når Unionen når op på 27 medlemslande. Forslaget er baseret på et rotationsprincip, der sikrer, at det går ligeligt på tur mellem landene, hvem der skal have kommissærposter - og dermed også hvem der står uden for Kommissionen i en periode. 

Moscovici hævdede samtidigt, at reformen af stemmevægtene i Rådet går i retning af en egentlig reform af stemmevægtene og ikke en løsning med dobbeltflertal, hvilket står i skærende kontrast til Seixas Da Costas påstand i forfatningsudvalget den 20. november  om, at der er et klart flertal på regeringskonferencen for en løsning med dobbelt flertal
.

Med hensyn til drøftelserne om overgang til afstemninger med kvalificeret flertal i Rådet på de samarbejdsområder, hvor der i dag er enstemmighed, frygtede Moscovici, at det kan blive de mindst produktive forhandlinger på regeringskonferencen. Der er således adskillige EU-lande, der fortsat har problemer med at anvende kvalificeret flertal på samarbejdsområder såsom social beskyttelse, skat, tjenesteydelser samt asyl og indvandring.

Mere lovgivningsmagt til Europa-Parlamentet

Flere af forfatningsudvalgets medlemmer spurgte Moscovici om, hvordan det gik med forhandlingerne om indførelsen af ”fælles beslutningstagning” (artikel 251)
 på nye samarbejdsområder i EU. 
Moscovici mente ikke, at Europa-Parlamentet skulle bekymre sig om dette, idet formandskabet havde taget højde  herfor. Hvad bemærkningen nærmere skulle betyde, uddybede den franske europaminister ikke.

Udvidet anvendelse af fælles beslutningstagning i EU er en af Europa-Parlamentets væsentligste prioriteter på regeringskonferencen, idet proceduren gør Europa-Parlamentet til Ministerrådets medlovgiver. Fælles beslutningstagning er den beslutningsprocedure i EU, der giver Europa-Parlamentet størst indflydelse på lovgivning og gælder allerede i dag inden for 38 samarbejdsområder såsom: lovgivning for det indre marked, visse miljøregler, virksomheders etableringsret mv.

Med venlig hilsen

Morten Knudsen

� Traktatændringer foretages efter TEU artikel 48 og fastlægges på en konference mellem repræsentanter fra medlemsstaternes regeringer, hvorefter de ratificeres af alle medlemsstater i overensstemmelse med deres forfatningsmæssige bestemmelser.


Optagelsen af nye lande foregår efter TEU artikel 49. Nye lande skal ifølge denne artikel godkendes med enstemmighed i Rådet og efter samstemmende udtalelse fra Europa-Parlamentet. Alle medlemsstater samt ansøgerlandene skal derefter ratificere tiltrædelsesaftalerne i overensstemmelse med deres forfatningsmæssige bestemmelser.


� Ifølge Agence Europe fra den 22. november er de seks delegationer, der er imod at lave en reference til charteret i artikel 6, stk. 2: Storbritannien, Danmark, Sverige, Irland, Holland og Finland. 


� Man må her antage, at der er tale om Storbritannien, idet Moscovici på et andet møde i Parlamentets udenrigsudvalg den følgende dag, efter utallige forespørgsler, sagde: ”Vi ved alle hvem der er tale om. Det er et land, der ikke ønsker et juridisk bindende charter, fordi det ingen forfatning har”.


� Se infonote I 43 samt evt. EU-note nr. 2,  hvis yderligere information om drøftelserne af stemmevægte ønskes.


� For yderligere oplysning om proceduren om fælles beslutningstagning se Faktablad nr. 7 fra Folketingets EU-oplysning: www.eu-oplysningen.dk/dokumenter/faktablade/17/.

